Une gnove ocasion par fâ il pont de situazion su lenghis, dirits e tutele, tra Friûl e Europe. E je chê che e ven ufierte di Friûl@Europe. Lenghis, dirits, creativitât e promozion dal teritori, la cunvigne che si davuelzarà alì de Universitât dal Friûl inte buinore dai 11 di Dicembar.
L’apontament al è a tacâ di 9 e mieze te Sale Florio, in bande de sede dal Retorât dal Ateneu furlan (v. Florio 1, Udin), là che si daran dongje rapresentants des comunitâts di lenghe furlane, slovene e todescje de regjon Friûl-Vignesie Julie e esperts e operadôrs che a fasin part di istituzions e di altris organizazions e entitâts che a son espression di diviersis minorancis e nazionalitâts in Europe.
Al sarà un confront tra personis che a lavorin tal cjamp de promozion des lenghis minoritariis e in chel dai media e de organizazion di events e di ativitâts culturâls e artistichis, che la lôr peculiaritât e je propit chê di fâ riferiment aes specificitâts linguistichis des lôr comunitâts teritoriâls.
Tant a dî: il ‘logos’ – la lenghe – che al devente ‘logo’, une marcje di cualitât e di ricognossibilitât par prodots, servizis e teritoris, intune prospetive di disvilup sostignibil no dome in tiermins economics e sociâi ma ancje par ce che al tocje il rispiet dal ambient, des identitâts e dai dirits linguistics.
Friûl@Europe. Lenghis, dirits, creativitât e promozion dal teritori e je la seconde taule taronde inmaneade inte suaze dal Modul Jean Monnet MuMuCEI (Multilingualism, Multicultural Citizenship and European Integration) dal Dipartiment di Siencis Juridichis de Universitât dal Friûl, un progjet che al met dongje ativitâts di docence e di ricercje sul rapuart tra integrazion europeane e promozion de diversitât lingusitiche e culturâl, par cure di Claudio Cressati, professôr di Storie des dotrinis politichis, e di Marco Stolfo, dotôr di ricercje in Storie dal federalisim e de unitât europeane.
La cunvigne si insuaze intal program gjenerâl dal festival Suns Europe e e cjaparà dentri ancje un intervent musicâl dai frisons Marit & Nigel, tra i protagoniscj dal event che si tignarà chê stesse sere alì dal Teatri gnûf ‘Giovanni da Udine’.
La partecipazion ae cunvigne e je libare e sore nuie.
Il program complet de taule taronde si pues leilu achì: friuul@europe_program_11-12-15.
Altris informazions ancjemò si cjatin achì:
friul@europe2_suns_def_ITA.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn